Man, wat glo 300 km/h ry, by begrafnis aangekeer‘n Skermskoot uit die video. Fikile Mbalula, minister van vervoer, het Sondag die inhegtenisneming verwelkom van ŉ man wat homself verfilm het toe hy glo teen 308 km/h gery het. Ayanda Allie Paine, woordvoerder van die ministerie, het gesê die 36-jarige man het met ŉ rooi Audi TT op die N1 in Midrand in ŉ suidelike rigting gery toe die vermeende oortreding gepleeg is. “Beamptes van die padverkeersbestuurskorporasie het verskeie ondersoekmetodes ingespan om die verdagte te identifiseer, op te spoor en in hegtenis te neem,” het Paine verduidelik. Die vermeende spoedvraat, wat in Midrand bly, is deur geheime polisiebeamptes by ŉ begrafnis in Limpopo aangekeer. “Hy staan tereg op aanklag van roekelose of nalatige bestuur en verwante aanklagte wat verband hou met die oortreding van die Nasionale Padverkeerswet.” Maroela Media het vroeër berig in die video, wat wyd op sosiale media gedeel is, kan daar gesien word hoe ŉ motoris ŉ video neem terwyl hy aanvanklik teen 243 km/h ry en dan uiteindelik versnel tot 308 km/h. In die agtergrond kan daar gesien word hoe die motoris onder ŉ e-tolhek deurjaag en ander motors verbysteek. Sheer madness!!!!! Video posted on Instagram. Look at the speed…N1 South Midrand. @MbalulaFikile @TrafficRTMC @TrafficRTMC @GP_CommSafety @AsktheChiefJMPD pic.twitter.com/tSr79DA6c8 — Yusuf Abramjee (@Abramjee) January 19, 2020